WGO-hoof in selfisolasieDr. Tedros Adhanom Ghebreyesus, direkteur-generaal van die WGO. Foto: (Jean-Christophe Bott/Keystone via AP) Tedros Adhanom Ghebreyesus, direkteur-generaal van die Wêreldgesondheidsorganisasie (WGO), is in selfisolasie nadat hy in aanraking gekom het met iemand wat intussen positief getoets het vir Covid-19. Adhanom Ghebreyesus het Maandag by die WGO se weeklikse mediakonferensie bekend gemaak dat hy moontlik aan Covid-19 blootgestel is. “Dit is in dié stadium van kritieke belang dat ons almal aan gesondheidsriglyne voldoen. Dit is hoe ons die ketting van oordrag sal breek, die virus sal onderdruk en gesondheidstelsels sal beskerm,” het hy gesê. Daar is op die mediakonferensie verwys na die sukses van sommige lande in die hantering van die pandemie sowel as na ander lande wat spook om infeksies af te weer. Adhanom Ghebreyesus het spesifiek verwys na Europese lande en die VSA wat sukkel om die koronavirus hok te slaan terwyl hy Suid-Afrika se hantering van die virus aangeprys het. “Daar is baie lesse uit die Republiek van Korea, Suid-Afrika en Sierra Leone wat ander lande kan help om die virus te onderdruk, lewens te red en gesondheidswerkers en hospitale te beskerm,” het hy gesê.